Oscar Pistorius-moordverhoor: ‘Hoe kon hy nie gille hoor?’Oscar tydens die hofverrigtinge. Foto: Herman Verwey/Media24 – POOL Burger, ŉ dosent aan die Universiteit van Pretoria, is Maandagoggend deur Gerrie Nel, die staatsaanklaer, ondervra en het getuig dat sy gille en geweerskote gehoor het die aand van Steenkamp se moord. Burger, wat in die landgoed langs Pistorius se landgoed woon, is na middagete deur Barry Roux, Pistorius se regsverteenwoordiger, onder kruisondervraging geneem. Roux het probeer wys dat Burger bevooroordeeld teenoor Pistorius is. Hy het onder meer aangevoer dat Pistorius soos ŉ vrou skree wanneer hy angstig is en dat Burger dus nie kan seker wees of die gille wat sy gehoor het die van ŉ man of ŉ vrou was nie. Burger het aangevoer dat die vrou se gille haar laat skrik het aangesien sy die vrees daarin kon hoor. Roux het aan Burger gevra of sy gehoor het hoe Pistorius die badkamerdeur met ŉ krieketkolf afgebreek het waarop Burger geantwoord het dat sy dit nie gehoor het nie. Roux sê Burger het nadat sy Pistorius se weergawe van die gebeure tydens sy borgaansoek gehoor het, besluit dit nie kan waar wees nie. “Jy het besluit dat indien hy gesê het dat Reeva nie geskree het nie, hy jok. Volgens jou kan hy dus nie die waarheid praat nie.” Roux sal Dinsdagoggend voortgaan met sy kruisondervraging van Burger. Klik hier om grafika van Pistorius se weergawe van die gebeure te sien. Klik hier om hooftrekke uit die hofverrigtinge op Maroela Media te volg.